മുന് രാഷ്ട്രപതി മുന്കൈയെടുത്ത് ആരംഭിച്ച മണ്പാത്ര നിര്മാണ പരിശീലന കേന്ദ്രം ചിതലരിക്കുന്നു മംഗലം ശങ്കരന്കുട്ടി ഷൊര്ണൂര്: മുന് രാഷ്ട്രപതി മുന്കയ്യെടുത്താരംഭിച്ച മണ്പാത്ര നിര്മ്മാണ പരിശീലന കേന്ദ്രം ചിതലരിക്കുന്നു. പരന്പരാഗത തൊഴില് മേഖലകള്ക്ക് മരണമണി മുഴങ്ങിയതോടെയാണ് മുന് രാഷ്ട്രപതി കെആര്. നാരായണന് പ്രത്യേക താല്പ്പര്യമെടുത്ത് ഷൊര്ണൂരില് തുടക്കം കുറിച്ച കളിമണ്പാത്ര നിര്മ്മാണ കേന്ദ്രവും തകര്ച്ചയിലേക്ക് നീങ്ങുന്നത്. ചിതലരിച്ച കെട്ടിടം ഏത് നിമിഷവും നിലംപതിക്കാം. സാമൂഹ്യ വിരുദ്ധരുടെ വിഹാരകേന്ദ്രം കൂടിയാണിവിടം. ഷൊര്ണൂരിലെ കളിമണ്പാത്ര നിര്മ്മാണമേഖല പൂര്ണ്ണമായും വറുതിയില് ഞെരിഞ്ഞമരുകയാണ്. മണ്പാത്രനിര്മ്മാണമേഖലയുടെ വളര്ച്ച ലക്ഷ്യമിട്ട് മൂന്നു പതിറ്റാണ്ട് മുന്പാണ് ഷൊര്ണൂരില് മണ്പാത്ര നിര്മ്മാണ പരിശീലന കേന്ദ്രം സ്ഥാപിച്ചത്. എന്നാല് പൂട്ടു വീണ ഈ സ്ഥാപനം തുറക്കാത്തത് ഈ മേഖലയോടുള്ള അധികൃതരുടെ അവഗണനയുടെ ഉദാഹരണമാണന്നാണ് ആരോപണം. 1989 ലാണ് ചുഡുവാലത്തൂര് കേന്ദ്രമായി മണ്പാത്ര പരിശീലനകേന്ദ്രം ആരംഭിച്ചത്. മണ്പാത്ര നിര്മ്മാണം ഉപജീവനമാക്കിയ കുംഭാര സമുദായത്തിന്റെ ഉന്നമനം ലക്ഷ്യമാക്കിയാണ് കേന്ദ്രസര്ക്കാര് ഈ പദ്ധതി ആവിഷ്കരിച്ച് നടപ്പിലാക്കിയത്. ആദ്യഘട്ടത്തില് 500 ലധികം കുടുംബങ്ങള്ക്ക് പദ്ധതിയുടെ പ്രയോജനം ലഭിച്ചെങ്കിലും ഇടനിലക്കാരുടെ ചൂഷണവും അഴിമതിയും സെന്ററിന് പൂട്ടുവീഴാന് കാരണമായി. പിന്നീട് ഇതുവരെയായി പരിശീലനകേന്ദ്രം തുറന്നു പ്രവര്ത്തിപ്പിക്കാന് അധികൃതര് തയ്യാറായിട്ടില്ല. ഷൊര്ണൂര് മേഖലയില് മണ്പാത്ര നിര്മ്മാണം കുല തൊഴിലായി സ്വീകരിച്ച നൂറുകണക്കിന് കുടുംബക്കാരുണ്ട് . ഇവരില് അധികം പേരും ജീവിതത്തിന്റെ രണ്ടറ്റങ്ങളും കൂട്ടിമുട്ടിക്കാന് കഴിയാതെ വന്നതിനാല് മണ്പാത്രനിര്മ്മാണം ഉപേക്ഷിച്ച് മറ്റു തൊഴില് മേഖലകള് തേടി പോവുകയും ചെയ്തു. എന്നാല് ഇപ്പോഴും ഈ മേഖലയില് തന്നെ അനുഷ്ഠാനം കണക്കേ ഉറച്ചുനില്ക്കുന്ന ആളുകളും ധാരാളമുണ്ട്. കളിമണ്ണ് എടുക്കുന്നതിന് നിയന്ത്രണങ്ങള് ഏര്പ്പെടുത്തിയതോടെ മണ്പാത്രനിര്മ്മാണം ഇപ്പോള് വളരെ ചെലവേറിയതാണ്. നിലവില് അര ലക്ഷത്തിന് മേല് രൂപ നല്കിയാണ് മൈസൂരില് നിന്ന് മണ്ണെത്തിച്ച് മേഖലയിലെ ചിലരെങ്കിലും മണ്പാത്രങ്ങള് നിര്മ്മിക്കുന്നത്. രണ്ടും മൂന്നും സെന്റ് സ്ഥലത്ത് വീടിന് പുറമേ ചൂളയും മറ്റും നിര്മ്മിച്ചാണ് മണ്പാത്രങ്ങള് നിര്മ്മിക്കുന്നത്. ലോക്ക് ഡൗണ് കാലത്ത് വിപണി നഷ്ടമായതിനാല് വലിയ സാന്പത്തിക പ്രതിസന്ധിയിലായിരുന്നു ഇവര്. മണ്പാത്ര നിര്മ്മാണക്കാരും പരന്പരാഗതമായ ഈ തൊഴില് മേഖലയും സംരക്ഷിക്കപ്പെടേണ്ടത് അത്യാവശ്യമാണ്. പൂട്ടിയ സൊസൈറ്റി പുനഃസ്ഥാപിച്ചാല് സൗകര്യമുള്ളൊരു തൊഴിലിടം ലഭ്യമാകും. ഇത് പുതിയ വിപണി കണ്ടെത്താനും സഹായിക്കും. വരുമാനമില്ലാത്തതിനാല് പുതുതലമുറ ഈ മേഖലയിലേക്ക് കടന്നുവരുന്നില്ല. പരിശീലന കേന്ദ്രം തുറന്നുപ്രവര്ത്തിച്ചാല് യുവതിയുവാക്കളെ ഈ മേഖലയിലേക്ക് ആകര്ഷിക്കാന് സഹായിക്കും. മുന്പ് തീവണ്ടികളിലും മറ്റും മണ്കപ്പുകള് ഉപയോഗിച്ച് ചായയും കാപ്പിയും വിറ്റിരുന്നു. പ്ലാസ്റ്റിക് പോലുള്ളവയുടെ ഉപയോഗം ഒഴിവാക്കാനായിരുന്നു ഇത്. എന്നാല് പിന്നീട് റെയില്വേയും മണ്കപ്പുകള് ഉപേക്ഷിച്ചു.